เตือนแมลงเม่าเกาะข้อมูลหุ้น
อย่าตามแห่เก็งกำไรตัวแสบ ตลท.บี้บจ.แจงด่วนช้าถูกH
25 มิ.ย. 2555

อย่าตามแห่เก็งกำไรตัวแสบ ตลท.บี้บจ.แจงด่วนช้าถูกH
ตลาดหลักทรัพย์เกาะติดตามซื้อขาย เตือนนักเก็งกำไรระวังหุ้นเล็กที่ปลุกผีลากขึ้นมาลุย ติดตามข้อมูลใกล้ชิด 
แหล่งข่าวจากตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์เฝ้าติดตามหุ้นเล็กรายตัวที่ปลุกขึ้นมาเก็งกำไร ซึ่งในช่วงนี้มีการสลับโยกเก็งกำไรหุ้นรายตัวและมีนักลงทุนแห่ตามผสมโรงเข้าไปเล่น
สำหรับการดำเนินการของตลาด เมื่อเฝ้าติดตามพบความผิดปกติทั้งราคาและมูลค่าซื้อขาย จะประกาศเตือนโดยใช้เครื่องมือ “Trading Alert List Information” ทันทีในเย็นวันเดียวกัน เพื่อให้บริษัทจดทะเบียน (บจ.) รายนั้นชี้แจงทันทีหรือวันรุ่งขึ้น ซึ่งคำชี้แจงของ บจ.ตลาดจะดูรายละเอียดของคำชี้แจง เพื่อติดตามต่อไปว่าคำชี้แจงนั้นเป็นเท็จหรือไม่ 
“ตลาดหลักทรัพย์พยายามให้ บจ.ชี้แจง ขณะเดียวกันคนเล่น (นักลงทุน) ก็ต้องระวังด้วย บางตัวตลาดใช้เกณฑ์เตือน Trading Alert แล้ว หากราคาหุ้นยังวิ่งไม่หยุด เหมือนคนดูแห่ช่วยกันตาม ตลาดคงทำอะไรไม่ได้ และไม่ได้ทิ้งไปเลย เพียงแต่ทิ้งระยะห่างของเวลา”
แหล่งข่าวยอมรับว่า ช่วงนี้หุ้นเก็งกำไรถูกปลุกขึ้นมาเก็งกำไรคึกคัก ซึ่งตลาดเกาะติดการซื้อขายหุ้นทุกตัวที่ผิดปกติและดูว่าเข้าข่ายผิดกฎหมายหรือยัง 
“หุ้นบางตัวเก็งกำไรขึ้นมา ต้องย้อนกลับไปดูงบการเงิน บางบริษัทกำไรดีขึ้น นักลงทุนก็ให้มูลค่าเพิ่มขึ้น แต่ถึงจุดหนึ่งราคาจะหยุดวิ่ง ตรงนี้นักลงทุนต้องระวัง” แหล่งข่าวเปิดเผย
นายสุภกิจ จิระประดิษฐกุล ผู้ช่วยผู้จัดการตลาดหลักทรัพย์ ฝ่ายตรวจสอบการซื้อขาย กล่าวว่า การติดตาม บจ.ที่มีข่าวตลาดยังใช้เกณฑ์ปัจจุบัน คือ หาก บจ.ใดมีรายละเอียดของข่าวลือที่มีความเป็นไปได้ ซึ่งมีผลต่อราคา เช่น จำนวนเงินเพิ่มทุน ราคา สัดส่วน ตลาดจะเรียกขอให้ชี้แจงทันทีก่อนเปิดการซื้อขาย หากไม่สามารถชี้แจงได้จะสั่งพักการซื้อขาย ขึ้นเครื่องหมาย H ทันที และ SP ต่อไปในการซื้อขายรอบถัดไป
ทางด้านนายศักรินทร์ ร่วมรังษี ผู้ช่วยผู้จัดการ สายงานฝ่ายกฎหมาย ตลท. กล่าวว่า วันที่ 910 ก.ค.นี้ ตลท.จะมีการเปิดรับฟังความคิดเห็น (เฮียริง) กับหน่วยงานและผู้ที่เกี่ยวข้องทั่วไปในการพิจารณาแก้ไขข้อกฎหมายต่างๆ ที่เกี่ยวข้องกับ บจ. ทั้งนี้ เพื่อให้อยู่ในมาตรฐานเดียวกันกับต่างประเทศ
เมื่อวันที่ 22 มิ.ย.ที่ผ่านมา ตลาดหลักทรัพย์ขึ้น “Trading Alert List” บริษัท เคปเปล ไทย พร็อพเพอร์ตี้ (KTP) และ บริษัท ที.กรุงไทยอุตสาหกรรม (TKT) เมื่อเวลา 17.28 น. หลังพบว่าหุ้นทั้งสองตัวมีราคาและมูลค่าการซื้อขายมากกว่าที่ผ่านมา 
ในวันเดียวกัน เวลาประมาณ 19.08 น. และ 21.24 น. ทั้งบริษัท KTP และ TKT ได้ชี้แจงตลาดหลักทรัพย์ว่าบริษัทไม่มีพัฒนาใดๆ ที่ส่งผลให้การซื้อขายผิดปกติ